Nafarroako Parlamentuko Mahaiak, 2018ko urriaren 29an eginiko bilkuran, Eledunen Batzarrari entzun ondoren, honako erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.b) artikuluak aitortzen dien legegintza-ekimena erabiliz, Unión del Pueblo Navarro talde parlamentarioak foru lege proposamen bat aurkeztu du, hein batean aldatzen duena Pertsona Fisikoen Errentaren gaineko Zergari buruzko Foru Legearen testu bategina, zeina ekainaren 2ko 4/2008 Legegintzako Foru Dekretuaren bidez onetsi baitzen, eta eskatu du presako eta irakurketa bakarreko prozedurazizapidetu dadin.

Legebiltzarreko Erregelamenduko 110., 111., 148. eta 158. artikuluetan ezarritakoarekin bat, hona ERABAKIA:

**1.** Agintzea aipatu foru lege proposamena Nafarroako Parlamentuko Aldizkari Ofizialean argitara dadin.

**2.** Foru lege proposamena presako eta irakurketa bakarreko prozeduraz izapidetzea.

**3.** Foru lege proposamen hori Nafarroako Gobernuari igortzea, Erregelamenduko 148. artikuluan ezarritako ondorioetarako, eta Nafarroako Gobernuari adieraztea bere iritzia emateko epea zortzi egunekoa dela.

**4.** Zuzenketak aurkezteko epe bat irekitzea, zeina bukatuko baita eztabaidari ekiteko Osoko Bilkuraren aurreko egunaren eguerdiko hamabietan. Zuzenketak Legebiltzarreko Mahaiari aurkeztu beharko zaizkio.

Iruñean, 2018ko urriaren 29an

Lehendakaria: Ainhoa Aznárez Igarza

Foru Lege proposamena,  
hein batean aldatzen duena Pertsona Fisikoen Errentaren gaineko Zergari buruzko Foru Legearen testu  
bategina, zeina ekainaren 2ko 4/2008 Legegintzako Foru Dekretuaren bidez onetsi baitzen

HITZAURREA

Auzitegi Gorenak, urriaren 3ko 3256/2018 zenbakiko epaiaren bidez, lege-doktrina gisa ezarri du pertsona fisikoen errentaren gaineko zergatik salbuetsita daudela Gizarte Segurantzatik jasotako amatasunagatiko prestazio publikoak, Pertsona Fisikoen Errentaren gaineko Zergari eta Sozietateen, Ez-egoiliarren Errentaren eta Ondarearen gaineko Zergen Legeen aldaketa partzialari buruzko azaroaren 28ko 35/2006 Legearen esparruan.

Euskal aldundiek Auzitegi Gorenak adierazitako zentzuan interpretatu dute pertsona fisikoen errentaren gaineko zergari buruzko beren araudia; hartara, autonomia erkidego horretako amek ere baliatuko dute salbuespen hori.

Espainiako Konstituzioaren 14. artikuluak ezartzen du espainiar guztiak legearen aurrean berdinak izatearen printzipioa, eta debeku dela inolako diskriminaziorik egitea jaiotza, arraza, sexua, erlijioa, pentsamoldea edo beste edozein tasun edo inguruabar pertsonal edo sozial dela eta.

Nafarroako Zerga Ogasunaren arabera, Nafarroan pertsona fisikoen errentari buruzko zerga arautzen duen manua ezin da interpretatu halako moduan non zergak Nafarroan ordaintzen dituzten gurasoei ere aplikatuko bailitzaieke amatasungatiko salbuespena; eta hori konparaziozko bidegabekeria denez gero, kendu egin beharra dago, Konstituzioaren 9.2 artikuluan ezarritakoaren arabera.

Kentze hori pertsona fisikoen errentaren gaineko zerga aldatzen duen lege-arau baten bidez egin daiteke, gurasotasun-prestazioak salbuespen gisa aintzat hartzeko, eta aldaketa hori atzeraeraginduna izan daiteke, abenduaren 14ko 13/2000 Foru Lege Orokorrak ez baitu halakorik debekatzen, eta interesdunen aldekoagoa delako.

**Artikulu bakarra.** Pertsona Fisikoen Errentaren gaineko Zergari buruzko Foru Legearen testu bategina.

2014ko urtarrilaren 1etik aurrerako eraginekin, ondotik ematen den testua izanen du ekainaren 2ko 4/2008 Legegintzako Foru Dekretuaren bidez onetsitako Pertsona Fisikoen Errentaren gaineko Zergari buruzko Foru Legearen testu bateginaren 7. k) artikuluak:

“7. artikulua. Errenta salbuetsiak.

k) Urriaren 30eko 8/2015 Legegintzako Errege Dekretuaren bidez onetsitako Gizarte Segurantzari buruzko Lege Orokorraren testu bateginaren VI. tituluko I. kapituluan araututa dauden familia-prestazioak, bai eta administrazio publikoetako langile aktibo nahiz pasiboentzat seme edo alaba desgaitu bakoitzarengatik ezarritako familia laguntza ere.

Era berean, umezurtzei dagozkien pentsio eta sarrera pasiboak eta hogeita bi urte baino gutxiagokoak diren edo lan guztietarako ezinduak dauden biloben eta anai-arreben aldekoak, Gizarte Segurantzaren eta klase pasiboen araubide publikoetatik jasoak eta, halaber, zurztasunarengatik jasotzen diren gainerako prestazio publikoak.

Modu berean, salbuetsiak egonen dira norbere konturako langile edo autonomoen Gizarte Segurantzako araubide berezian txertatu gabeko profesionalei aipatu Gizarte Segurantzako araubide bereziaren alternatiba gisa diharduten gizarte-aurreikuspenerako mutualitateek aitorturiko prestazioak, baldin eta, betiere, aurreko bi paragrafoetan aurreikusi diren egoera berberetarako prestazioak badira; hots, Gizarte Segurantzak aipatu araubide berezian txertatuta dauden profesionalentzat aurreikusitakoak. Hauxe izanen da salbuetsitako kopuruaren muga: dagokion kontzeptuarengatik Gizarte Segurantzak aitortzen duen gehieneko prestazioaren zenbatekoa. Soberakina lanaren etekin gisa zergapetuko da, eta, Gizarte Segurantzaren prestazioak lehen aipatutako mutualitateenekin batera gertatuz gero, ulertuko da lanaren etekina azken horietan gertatu dela.

Salbuetsiak egonen dira, halaber, Gizarte zerbitzuen arloan banakoentzako eta familientzako prestazioak eta laguntzak arautzen dituen ekainaren 28ko 168/1990 Foru Dekretuan ezarritako prestazio ekonomikoak, bai eta Gizarteratzerako eta errenta bermaturako eskubideak arautzen dituen Foru Legean ezarritako errenta bermatua ere. Era berean, salbuetsiak egonen dira jaiotzagatik, adopzioagatik, gurasotasunagatik, seme-alabak norberaren kargura edukitzeagatik, adingabeak hartzeagatik, zurztasunagatik, haur batez baino gehiagoz erditzeagatik edo beste horrenbeste adoptatzeagatik edo minbiziak edo beste edozein gaixotasun larrik jotako seme-alaba adingabeak zaintzeagatik emandako gainerako prestazio publikoak, bai eta jaiotza-tasa sustatze eta langileen lana eta familiako bizitza ongi uztartze aldera kasuan kasuko deialdiaren bidez emandako familia-arloko laguntzak ere".

**Azken xedapenetan lehenengoa.** Arauak emateko gaikuntza.

Nafarroako Gobernuak foru lege hau garatu eta aplikatzeko behar diren xedapen guztiak emanen ditu.

**Azken xedapenetan bigarrena.** Indarra hartzea.

Foru lege honek 2019ko urtarrilaren 1ean hartuko du indarra, legean berean aurreikusitako ondorioekin.